Der var tale om hurtig ekspedition, da en 46-årig mand fra Thy tirsdag blev fremstillet i et grundlovsforhør ved Retten i Holstebro. Den 46-årige blev mandag anholdt på en adresse ved Snedsted, hvor politiet fandt 3,1 kilo amfetamin, cirka 1400 viagrapiller og cirka 300 gram hash. Derfor valgte anklagemyndigheden at stille ham for en dommer med krav om varetægtsfængsling, og da han i retten erkendte besiddelse af de forbudte stoffer, besluttede dommeren, at sagen kunne afgøres med det samme. Sagens anklager Emil Nyborg mente, at den 46-årige skulle idømmes fem års fængsel, men det endte med en dom på fire et halvt års fængsel for besiddelse af stofferne med henblik med videreoverdragelse. Hvordan politiet kom på sporet af den 46-årige, ønsker anklageren ikke at oplyse. Den del af retsmødet, hvor den 46-årige afgav forklaring, foregik nemlig bag lukkede døre. Den dømte, Jesper Laursen, modtog dommen og er fængslet, indtil afsoningen kan begynde.

Opsummering:
46-årig thybo erkendte sig skyldig og fik en straksdom ved Retten i Holstebro.